ELTE TTK Tanulmányi Osztály
Dr. Homonnay Zoltán oktatási dékánhelyettes
Körmendi Tiborné tanulmányi osztályvezető
részére

Tisztelt Dékánhelyettes Úr! Tisztelt Osztályvezető Asszony!

Az ELTE TTK Hallgatói Önkormányzata nyílt levélben fordul Önökhöz a Tanulmányi Osztály helyzetét illetően. Annak ellenére tesszük ezt, hogy az Önkormányzat és a Tanulmányi Osztály között rendszeres és kiegyensúlyozott munkakapcsolat áll fenn. Semmiképp nem gondoljuk, hogy a Tanulmányi Osztály egésze rosszul végezné a munkáját, ám ennek ellenére vannak olyan – akár régóta fennálló – problémák, amelyek mindenképpen megoldást igényelnek.

Első (és talán legsúlyosabb) problémaként egyes tanulmányi előadók tájékoztatását emelnénk ki. Többen nincsenek tisztában azokkal a tantervekkel, amely a hozzájuk tartozó hallgatókat érintik. Elfogadhatatlan, hogy hallgatók téves tájékoztatást kapnak tantervi kérdésekre. Szintén nem tartjuk jónak, bár már jóval kevésbé súlyosnak ítéljük a „nem tudom” választ. A HÖK természetesen továbbra is szívesen válaszol a felmerülő kérdésekre, de sok esetben még a probléma se jut el hozzánk, illetve az esetleges helyes tájékoztatásunkkal ellentétesen informálják a hallgatókat. Az ügyintézők tájékozatlansága nem tudjuk, kinek a hibájából ered, reméljük, hogy Önök, mint a hierarchia csúcsán álló vezetők megoldást tudnak találni erre a problémára, amely számos hallgatónak okoz kellemetlenséget.

Második problémaként a hallgatókhoz való hozzáállást hoznánk fel. Úgy gondoljuk, hogy a Tanulmányi Osztály szolgáltató szervezeti egység, amelynek célja a hallgatók ügyeinek intézése kell, hogy legyen. Ezzel összeegyeztethetetlen, hogy egyes tanulmányi előadók olykor a hallgatókat lenézik, sértegetik, semmibe veszik. Erre több kézzel fogható példát is ismerünk: lecsapott telefon, hallgatóval szembeni megengedhetetlen hangnem, kiabálás. Természetesen ennek fordítottjától elhatárolódunk, elítéljük azt a tiszteletlen, sértő hallgatói magatartást is, ami némely esetben a diákok részéről tapasztalható.

A tanulmányi ügyintézők adminisztrátorok, nem hozhatnának önálló döntést a jelenleg hatályos szabályzatok szerint. Ennek ellenére számos olyan esetről tudunk, amikor egyes hallgatókkal kivételeznek mások rovására. Úgy véljük, hogy a hallgatói közösség érdeke, hogy ne tehessen meg pár kiváltságos hallgató bármit, hisz ez a többiek számára hátrányos. A különleges helyzetek orvoslására a Dékánhelyettes Úr által elbírált méltányossági kérvény használata az előírás, ez nem csak az előbb említett esélyegyenlőség miatt fontos, hanem azért is, hogy egy külső ellenőrzés vagy személycsere után ne adódhassanak kétes helyzetek, ahol az a hallgató, aki eddig kivételezettnek hitte magát hátrányba kerül.

Nem tartjuk megfelelőnek az ügyfélfogadási időt, úgy gondoljuk és ebben számos hallgatói vélemény is megerősít minket. Hetente négyszer 2 óra nyitva tartás nem mondható hallgatóbarátnak, a hallgatók érdekeit nem szolgálja megfelelően. Szeretnénk, ha jövőben több időt fordítana a Tanulmányi Osztály ügyfélfogadásra. Fontos, hogy a TO nem tudja hatékonyan elérni és megszólítani a hallgatóságot, ez például abból is látszik, hogy bár a szorgalmi és a vizsgaidőszak végén hosszabb intervallumban tart nyitva a Tanulmányi Osztály, a hallgatók ezzel sajnos nincsenek tisztában.

Tisztában vagyunk vele, hogy a problémák egy része az Egyetem szűkös költségvetéséből ered, hiszen ennyi hallgatóhoz sokkal több tanulmányi előadóra lenne szükség. Ennek ellenére a jelenlegi helyzeten sokat lehetne apróságokkal javítani. Azt is tudjuk, hogy a jelenlegi hallgatói létszámok mellett nem könnyű minőségi szolgáltatást fenntartani. De úgy gondoljuk a finanszírozásból és a  létszámból adódó gondok nem szabad, hogy kihassanak a hallgatók tanulmányi ügyintézésére.

A Hallgatói Önkormányzat - ahogy eddig is - nyitott bármilyen párbeszédre, ahol tudunk (pl. tájékoztatás, humánerőforrás), természetesen segítünk.

Az ELTE TTK HÖK Választmánya nevében:

Budapest, 2010. május 7.

Tisztelettel:

Jánosi Attila					Dukán András Ferenc
	elnök						tanulmányi elnökhelyettes
	ELTE TTK HÖK				ELTE TTK HÖK